BREAKING Iohannis: Ne îndreptăm spre un guvern PNL sau în jurul PNL. Luni, cel târziu marți voi desemna un prim-ministru

Președintele Klaus Iohannis a declarat, după consultările cu partidele parlamentare, că soluția care se prefigurează este a unui guvern PNL sau în jurul PNL. Iohannis a precizat că luni sau cel târziu marți va face desemnarea premierului. Președintele a dat asigurări că nu se vor face tăieri de pensii și salarii.

G4Media.ro transmite declarațiile președintelui:

Ieri a picat guvernul Dăncilă, un guvern eșuat și derutat și e foarte bine așa

Am convocat prima rundă de consultări cu partidele. PSD a confirmat că nu a înțeles nimic din evoluția politică și din dorința românilor. Au lipsit de la consultări nemotivat, adică au chiulit

E nevoie să se instaleze urgent un nou guvern, de tranziție, în funcțiune o perioadă relativ scurtă. De ce e nevoie urgentă? Pentru că orice zi în plus cu acest guvern interimar PSD-ist e o zi pierdută.

Am spus și partidelor: eu prefer un guvern politic și nu voi căuta altă soluție.

Azi s-au prezentat partidele. PNL a spus clar că e dispus să preia guvernarea, chiar dacă e complicat, se anunță un parcurs dificil. Celelalte partide au afirmat că vor sprijini într-o formă sau alta o asemenea abordare. Așa că de pe acum e destul de clar că ne îndreptăm spre un guvern PNL sau un guvern în jurul PNL, urmând ca în zilele următoare să se clarifice nuanțele.

urmând ca în zilele următoare să se clarifice nuanțele. De ce e nevoie urgent de un guvern? Avem nevoie urgent de un guvern care să asigure corectitudinea alegerilor prezidențiale, să pregătească bugetul 2020, un guvern care închide cu responsabilitate bugetul 2019.

Avertizez PSD să nu cheltuie banii românilor în această fază de interimat.

E nevoie de un guvern care vine și repară greșelile făcute de PSD în economie.

Nu vor exista tăieri de salarii și pensii. O spun cu toată fermitatea, pentru a contrazice o afirmație mincinoasă a PSD-iștilor. Nu vor exista tăieri de salarii și pensii.

Consulătrile începute azi vor fi continuate luni, poate chiar și marți, într-o formulă mai restrânsă, pentru a clarifica ce trebuie făcut. Eu intenționez să fac repede o desemnare. Luni, cel târziu marți, voi desemna un premier care să vină cu o propunere de guvern.

Nu voi desemna un personaj din PSD. Nu voi desemna PSD-iști pentru guvernare.

Există o discuție în spațiul public pe care vreau să o lămuresc: alegerile anticipate – personal sunt în favoarea lor, dar după prezidențiale. De ce această remarcă? Constituția nu favorizează anticipatele, aș putea chiar spune că prevederea e gândită să inhibe anticipatele. Ele se realizează foarte greu.

În Constituție se spune clar că se dizolvă Parlamentul doar dacă două propuneri succesive de guvern pică. Asemenea condiții se întrunesc greu, e o problemă și sunt dispus să mă implic după prezidențiale într-o discuție corectă pentru a găsi o soluție.

Al doilea motiv: dacă ar pica două propuneri pe care le-aș face, atunci acest guvern interimar ar rămâne în funcție, lucru inacceptabil și de neimaginat.

Acum avem nevoie de un guvern rapid instalat, iar după prezidențiale putem redeschide toți împreună discuția pe anticipate.

Foto: presidency.ro